Mistä on kyse? Laura Huhtasaari on Jussi Halla-ahon suosikki perussuomalaisten ensimmäiseksi varapuheenjohtajaksi.

Halla-aho kertoo kannastaan Facebook-sivuillaan.

Huhtasaari edustaa Halla-ahon lailla jyrkkää maahanmuuttovastaista linjaa.

Perussuomalaisten puheenjohtajakisan toinen vahva ennakkosuosikki, puolueen maahanmuuttovastaisen siiven johtohahmo Jussi Halla-aho haluaa nostaa porilaisen kansanedustajan Laura Huhtasaaren puolueen varapuheenjohtajaksi.

Halla-aho kertoo näkemyksestään Facebookissa (siirryt toiseen palveluun). Hän kertoo äänestävänsä ensimmäiseksi varapuheenjohtajaksi Huhtasaarta ja kolmanneksi varapuheenjohtajaksi Juho Eerolaa. Toisesta varapuheenjohtajasta hän ei ole muodostanut mielipidettä.

Halla-aho kertoo suunnittelevansa "kollektiivisempaa" johtajamallia.

– Puheenjohtajavaali on linjavaali. On tärkeää, että puheenjohtajisto pelaa samaan maaliin ja heijastaa tuota linjaa, Halla-aho kirjoittaa.

Jussi Halla-aho. Jarno Kuusinen / AOP

Halla-ahon kirjoituksesta kertoi ensin Iltalehti (siirryt toiseen palveluun). Lehden haastatteleman toisen vahvan ehdokkaan, nykyisen puoluejohdon suosikin Sampo Terhon mielestä Halla-ahon esittelemä lista ei ole sopiva tapa ohjata puoluejäsenten käyttäytymistä.

Jyrkän siiven edustaja

Laura Huhtasaari on kerännyt kunta- ja eduskuntavaaleissa Satakunnassa ja kotikaupungissaan Porissa merkittävät äänipotit. Osa perussuomalaisten jäsenistä on ehdottanut häntä puolueen presidenttiehdokkaaksi.

Huhtasaari edustaa puolueensa jyrkintä maahanmuuttokielteistä siipeä ja on tullut tunnetuksi myös muun muassa evoluutiota vastustavista kommenteistaan. Laura Huhtasaari oli ensimmäisten joukossa vaatimassa Timo Soinin vaihtamista Jussi Halla-ahoon.

Toinen satakuntalainen kansanedustaja Ari Jalonen on sen sijaan ottanut kantaa Sampo Terhon valinnan puolesta. Jalosen mielestä Halla-ahon valinta veisi perussuomalaisilta vaikutusvaltaa.

Perussuomalaisten puheenjohtaja ja varapuheenjohtajat valitaan viikonloppuna puoluekokouksessa Jyväskylässä, jonne odotetaan tuhansia puolueen jäseniä.